राजा घूमदे घामदे मालिनी नदी दे कण्ढै इक झौंगर पासै गे। उत्थे त्रैवै सखियां गल्लां करा करदियां हियां। शकुन्तला राजे दे बजोगै थमां बेचैन होआ करदी ही। सहेलियें उसी प्रेरणा दित्ती जे राजे दे नां पत्तर लिख। अस राजे तोड़ी उसी पजाई देगीआं। शकुन्तला नै कमल पत्तर उप्पर अपना भाव लिखियै सनाया जे में ते अपना आप हारी चुकी आं तुन्दे मनै दा पता नेईं। राजा पूर्ण आश्वस्त होइयै सामनै आई गेआ। सखियां हिरणै दे बच्चे गी ओदी माऊ कोल पजाने दे ब्हाने उत्थुआं खिसकी गेइयां। राजा नै शकुन्तला गी रजामन्द करी लेता जे गन्धर्व ब्याह करने इच उसी डरने दी कोई गल्ल नेईं। इन्ने इच कण्व ऋषि दी भैन गोतमी सुख सांद पुच्छन आई ते उसी कन्ने लेई चली। शकुन्तला नै लताकुन्ज दे झौंगर गी सम्बोधन करियै आक्खेया जे तूं अज्ज मिगी बड़ा सुख पजाया ऐ अऊं कल फी औंङ। इन्ने इच ऋषियें दियां बाजा आइयां जे राकशें दे परछोरे पौने शुरु होई गे न। राजा तौले तुआईं चली पे।